## Uredba o osnivanju Veleučilišta u Šibeniku

### NN 76/2006 (10.7.2006.), Uredba o osnivanju Veleučilišta u Šibeniku

# VLADA REPUBLIKE HRVATSKE

1791

Na temelju članka 12. stavka 2. Zakona o
ustanovama (»Narodne novine«, br. 76/93, 29/97 i
47/99) i članka 49. stavka 2. Zakona o znanstvenoj djelatnosti i visokom
obrazovanju (»Narodne novine«, br. 123/2003, 105/2004
i 174/2004), Vlada Republike Hrvatske je na sjednici održanoj 6. srpnja 2006.
godine donijela

## UREDBU

### O OSNIVANJU VELEUČILIŠTA U ŠIBENIKU

Članak 1.

Ovom Uredbom osniva se javna ustanova pod
nazivom: Veleučilište u Šibeniku (u daljnjem tekstu: Veleučilište).

Sjedište Veleučilišta je u Šibeniku, Trg Andrije
Hebranga 11.

Veleučilište dio djelatnosti obavlja u sjedištu
Veleučilišta, a dio djelatnosti obavlja u Vodicama, na lokaciji: Obala
Vladimira Nazora 4.

Članak 2.

Osnivač Veleučilišta je Republika Hrvatska, a
prava i dužnosti osnivača obavljat će ministarstvo nadležno za visoko
obrazovanje.

Članak 3.

Djelatnost Veleučilišta je:

– ustrojavanje i izvođenje stručnih studija
sukladno Zakonu o znanstvenoj djelatnosti i visokom obrazovanju (u daljnjem
tekstu: Zakon) i Statutu Veleučilišta;

– obavljanje visokostručnog razvojnog i
istraživačkog rada te znanstvenog rada uz uvjete prema posebnim propisima;

– ustrojavanje i izvođenje programa stalnog
usavršavanja, cjeloživotnog obrazovanja;

– izdavačka, bibliotečna i informatička
djelatnost vezana za temeljnu djelatnost.

Članak 4.

Veleučilište se ustrojava s veleučilišnim
odjelima u svom sastavu.

Statutom Veleučilišta pobliže se određuje broj i
ustrojstvo odjela, te druga važna pitanja za njihovo djelovanje.

Veleučilište može imati i druge ustrojbene
jedinice sukladno Zakonu i Statutu.

Članak 5.

Tijela Veleučilišta su dekan, Stručno vijeće i
Upravno vijeće.

Veleučilište može imati i druga stručna i
savjetodavna tijela čije se osnivanje, sastav i nadležnost uređuje Statutom ili
drugim općim aktom.

Članak 6.

Veleučilištem upravlja Upravno vijeće.

Upravno vijeće:

– donosi program rada i razvoja Veleučilišta i
nadzire njihovo izvršavanje,

– brine se o zakonitosti rada Veleučilišta, racionalnoj
uporabi materijalnih i kadrovskih resursa i provođenju odluka Stručnog vijeća,

– odlučuje o načinu raspodjele rezultata
poslovanja Veleučilišta,

– donosi odluke u drugom stupnju o ostvarivanju
pojedinačnih prava radnika,

– donosi godišnji obračun,

– na prijedlog Stručnog vijeća donosi Statut uz
suglasnost osnivača,

– predlaže osnivaču promjenu ili proširenje
djelatnosti,

– daje suglasnost na pojedine odluke dekana i
Stručnog vijeća sukladno Statutu,

– daje osnivaču i dekanu prijedloge i mišljenja
o pojedinim pitanjima,

– obavlja druge poslove predviđene Statutom.

Prije donošenja odluka koje utječu na povećanje
troškova rada, Upravno vijeće dužno je zatražiti prethodnu suglasnost
ministarstva nadležnog za poslove visokog obrazovanja.

Članak 7.

Upravno vijeće ima pet članova od kojih tri
imenuje osnivač, a dva bira Stručno vijeće Veleučilišta na vrijeme od četiri
godine. Predsjednika Upravnog vijeća biraju članovi između sebe. U radu
Upravnog vijeća bez prava glasovanja sudjeluje dekan Veleučilišta.

Osnivač i Stručno vijeće mogu razriješiti
članove koje imenuju odnosno biraju u Upravno vijeće i prije isteka vremena na
koje su imenovani odnosno izabrani.

Način rada i odlučivanja Upravnog vijeća
utvrđuje se Statutom Veleučilišta.

Članak 8.

Čelnik i voditelj Veleučilišta je dekan.

Za dekana može biti izabran radnik Veleučilišta
u znanstveno-nastavnom zvanju ili nastavnom zvanju profesora visoke škole, a
bira ga i razrješava Stručno vijeće s mandatom, na način i u postupku koji je
utvrđen Statutom Veleučilišta. Izbor dekana potvrđuje Upravno vijeće.

Dekan obavlja sljedeće poslove:

– organizira i vodi Veleučilište,

– predstavlja i zastupa Veleučilište,

– poduzima sve pravne radnje u ime i za račun
Veleučilišta,

– zastupa Veleučilište u svim postupcima pred
sudovima, upravnim i drugim državnim tijelima te pravnim osobama s javnim
ovlastima,

– predlaže Stručnom vijeću i Upravnom vijeću
mjere za unaprjeđenje rada Veleučilišta,

– daje pismenu punomoć drugoj osobi, u granicama
svoje ovlasti, da zastupa Veleučilište u pravnom prometu,

– određuje osobe ovlaštene za potpisivanje
financijske i druge dokumentacije,

– predsjedava Stručnom vijeću,

– donosi opće akte u skladu sa Statutom,

– provodi odluke Upravnog vijeća i Stručnog
vijeća,

– obavlja i druge poslove utvrđene Zakonom i
Statutom Veleučilišta.

Članak 9.

Dekan ne može bez suglasnosti Upravnog vijeća
sklapati poslove o stjecanju, opterećenju i otuđenju nekretnina, ako vrijednost
pravnog posla iznosi više od 100.000,00 kuna.

Veleučilište ne može bez suglasnosti osnivača
steći, opteretiti ili otuđiti nekretnine ili drugu imovinu, niti ugovoriti
drugi posao ako vrijednost pojedinačnog ugovora iznosi više od milijun kuna.

Članak 10.

Stručno vijeće Veleučilišta odlučuje o stručnim
i nastavnim pitanjima, sukladno Zakonu i Statutu Veleučilišta.

Stručno vijeće Veleučilišta čine nastavnici,
suradnici i studenti. Broj, sastav, način izbora i mandat članova Stručnog
vijeća iz redova nastavnika i suradnika pobliže se određuje Statutom
Veleučilišta.

Studenti čine najmanje 15% ukupnog broja članova
Stručnog vijeća. Studente – članove Stručnog vijeća biraju sami studenti
sukladno Statutu Veleučilišta.

Članak 11.

Sredstva za osnivanje i početak rada
Veleučilišta osigurana su proračunu Grada Šibenika, Grada Vodica i
Šibensko-kninske županije, a sredstva za redovnu djelatnost Veleučilišta
osiguravaju se iz sredstava državnog proračuna i iz vlastitih prihoda.

Članak 12.

Za gubitke nastale poslovanjem kao i za druge
svoje obveze, Veleučilište odgovara cijelom svojom imovinom.

Republika Hrvatska solidarno i neograničeno
odgovara za obveze Veleučilišta.

Članak 13.

Ministar nadležan za visoko obrazovanje imenovat
će privremenog dekana Veleučilišta u roku od 15 dana od dana stupanja na snagu
ove Uredbe.

Privremeni dekan obavit će pripreme za početak
rada Veleučilišta, a naročito podnijeti zahtjev za upis u Upisnik visokih
učilišta, odnosno pribaviti dopusnicu ministra
nadležnog za visoko obrazovanje kojom se utvrđuje da visoko učilište ispunjava
uvjete za početak obavljanja djelatnosti, poduzeti mjere za konstituiranje
Stručnog vijeća Veleučilišta, donijeti privremeni Statut Veleučilišta uz
suglasnost osnivača, te podnijeti prijavu za upis u sudski registar.

Veleučilište može početi obavljati djelatnost
danom upisa u sudski registar.

Članak 14.

Nakon konstituiranja Stručnog vijeća
Veleučilišta konstituirat će se Upravno vijeće Veleučilišta, sukladno Zakonu,
koje će u roku od 30 dana od dana imenovanja donijeti Statut Veleučilišta na
prijedlog Stručnog vijeća.

Članak 15.

Visoka škola za turistički menadžment u Šibeniku
pripaja se Veleučilištu i prestaje s radom danom upisa Veleučilišta u sudski
registar.

Danom pripojenja Visoke škole za turistički
menadžment u Šibeniku Veleučilištu, Veleučilište preuzima sve poslove, te sve
radnike zatečene na preuzetim poslovima, opremu, pismohranu, sredstva za rad,
prostor, financijska sredstva, kao i prava i obveze Visoke škole za turistički
menadžment u Šibeniku.

Studenti upisani u Visoku školu za turistički
menadžment u Šibeniku, danom pripojenja Visoke škole za turistički menadžment u
Šibeniku Veleučilištu, postaju studenti Veleučilišta.

Studenti upisani u Visoku školu za turistički
menadžment u Šibeniku, danom pripojenja Visoke škole za turistički menadžment u
Šibeniku postaju studenti Veleučilišta i imaju pravo dovršiti studij prema
nastavnom programu i uvjetima prema kojima su upisali prvu godinu studija
sukladno Zakonu i Statutu Veleučilišta.

Danom pripojenja Visoke škole za turistički
menadžment u Šibeniku Veleučilištu, prestaje mandat dekana, prodekana i ostalih
tijela Visoke škole za turistički menadžment u Šibeniku, utvrđenih Uredbom o
osnivanju Visoke škole za turizam u Šibeniku (»Narodne novine«, br. 40/97 i 76/2005) i Statutom Visoke škole za turistički
menadžment u Šibeniku.

Članak 16.

Stupanjem na snagu ove Uredbe stavlja se izvan
snage Uredba o osnivanju Visoke škole za turizam u Šibeniku (»Narodne novine«, br. 40/97 i 76/2005).

Članak 17.

Ova Uredba stupa na snagu danom objave u
»Narodnim novinama«.

Klasa: 602-04/06-02/07

Urbroj: 5030108-06-2

Zagreb, 6. srpnja 2006.

Predsjednik

**dr****. sc. Ivo
Sanader, v. r.**

Uredba, NN 76/2006-1791